محمد معصوم ارمان نقشبندی

حضرت محمد معصوم ارمان نقشبندی مجددی سلسلہ نقشبندیہ مجددیہ ارمانیہ کے بانی ہے۔ آپ بیک وقت صوفی، شاعر، حکیم اور دنیاوی لحاظ سے کامیاب شخصیت کے مالک تھے۔ آپ صحیح سنی العقیدہ، عاشق رسول اور فقہ حنفی کے پیروکار تھے۔ آپ مرید خاص ہے حضرت خواجہ غلام محمد خیرالدین مجرد لاہوری نقشبندی صاحب کے اور خلافت آپ کو حاصل ہے حضرت حاجی عبدالرحمن شاہ سیلانی نقشبندی مجددی دہلوی سے۔

ولادت باسعادت 
اسم گرامی آپ کا محمد معصوم اور لقبِ خلافت ارمان و ثانی ہے۔ آپ کے والدِ محترم جناب شیخ چاند ابن شیخ لعل ابن شیخ سلطان ہے۔ جناب شیخ سلطان مغل دور میں بہ حیثیت سپاہی جدّا سعودی عرب سے ہجرت فرماکر ہندوستان تشریف لائے اور ہندوستان میں پارولہ کو اپنا وطنِ ثانی بنایا تھا۔ محمد معصوم ارمان صاحب کی ولادت 1858ء میں پارولہ ضلع جلگاؤں خاندیش میں ہوئی۔ سنِ ولادت میں اختلاف ہے۔ ڈاکٹر آغا غیاث الرحمٰن صاحب اور جناب نیاز علی نیاز صاحب نے سنِ ولادت 1868ء  لکھی ہیں۔ اور جناب محمد ملنگ معصوم صادقی صاحب نے ارمان صاحب کی سوانح حیات میں 1868ء اور 1848ء نقل کی ہے۔ مگر انہوں نے 1848ء پر زیادہ زور دیا ہے۔ جبکہ حضرت مسکین شاہ صاحب کے زیر اہتمام شائع شدہ کلام ارمان میں آپ کا سن ولادت 1858ء تحریر ہے۔ اور زیادہ معتبر یہی ہے۔ شیخ سلطان صاحب کے فرزند جناب شیخ لعل نے فوج میں ملازمت اختیار نہیں کی اور نُور باقی یعنی کپڑے بننے کا پیشہ اختیار کیا۔ اور یہی پیشہ جناب شیخ چاند صاحب نے بھی کیا۔

تعلیم 

ارمان صاحب نے پارولہ میں ہی چہارم جماعت تک اردو و فارسی زبان میں تعلیم حاصل فرمائی۔ اور ساتھ ہی ساتھ محلہ کے مکتب سے علمِ دین تحصیل فرمایا۔ اطراف کے ماحول کے مطابق آپ نے حصول معاش کے لیے مراٹھی، موڑی و گجراتی زبانیں بھی سیکھی۔ سلوک و احسان آپ نے حضرت خواجہ خیرالدین مجرد لاہوری نقشبندی سے حاصل فرمایا اور آپ کے مریدِ خاص ہوئے۔ خلافت آپ کو حاجی عبدالرحمن شاہ سیلانی میاں نقشبندی نے عطا فرمائی۔

ذریعۂ معاش 
کم عمری میں ہی ارمان صاحب نے سیٹھ عبداللہ بھائی بوہرہ کی دکان پر ملازمت اختیار کرلی۔ اور یہیں آپ نے گجراتی زبان میں حساب کتاب لکھنے کے فن میں مہارت حاصل فرمائی۔ تقریباً پانچ سال ارمان صاحب نے عبداللہ بھائی بوہرہ کی دکان پر ملازمت فرمائی۔ اس کے بعد آپ نے چاند بھائی کی جننگ فیکٹری (Ginning Factory) میں اسٹور کیپر (Storekeeper) کی حیثیت سے ذریعہ معاش اختیار فرمایا۔ ایک مدت تک آپ نے اسٹور کیپر کی حیثیت سے ملازمت فرمائی۔ مگر ملازمت کی قید و بند سے آپ کا دل جلد ہی اکتا گیا۔ اور پھر آپ نے معمولی سرمایہ سے کپڑوں کی تجارت شروع فرمائی۔  اِسی دوران آپ کی ملاقات ممبئی کے ایک پارسی سیٹھ سے ہوئی۔ پارسی سیٹھ نے املنیر میں کپڑوں کی ایک دکان کھولی اور از راہِ قدر شناسی ارمان صاحب کو برابری کا ساجھے دار بنا لیا۔ چند دنوں میں ہی وہ سیٹھ ارمان صاحب کے خلوص، راست گوئی، اور ایمانداری سے متاثر ہو گیا۔ اور ساری دکان آپ کے حوالے کرکے ممبئی واپس ہوگیا۔ ارمان صاحب پوری ذمہ داری سے اُس سیٹھ کو ہر ماہ اس کا حصہ حساب کتاب کے ساتھ ارسال فرما دیا کرتے۔ اِس ہی طرح تقریباً دو یا تین سال کا عرصہ گزر گیا۔ آپ بیعت ہوئے، اور ایک عرصہ سلوک و معرفت کی راہ میں بے حد کوشش فرمائی۔ شیخ محترم کے حکم پر کپڑوں کی دکان فروخت فرما کر خطہ برار کے علاقہ باون برار (بالاپور) میں تشریف لائے۔ اور بالاپور میں 1903ء بمطابق 1321 ھ میں آپ نے ایڈورڈ جننگ پرنٹنگ کمپنی (Edward Ginning Printing Company) میں بحیثیتِ خزانچی (Treasurer) ملازمت اختیار فرمائی۔ کچھ عرصہ بعد آپ کے ممبئی والے فارسی دوست کا خط آپ کو موصول ہوا۔ اس نے بالاپور میں سوت گرنی مِیل شروع کرنے کی خواہش ظاہر کی اور ساری ذمہ داری ارمان صاحب کے سپرد کرنے کی تجویز پیش کی۔ آپ نے بھی ہامی بھرلی۔ پارسی نے اپنی سوت گرنی مِیل آکولہ ناکہ دھنا بائی اسکول کے قریب ہی شروع کی تھی۔ ارمان صاحب نے پارسی کی مِیل میں بحیثیتِ مینیجر (Manager) اپنی خدمات انجام دیے۔ اور اس ہی ملازمت کے دوران خیرالدین مجرد سرکار کا وصال ہوا تھا۔   

ارمان صاحب نے دوسری مرتبہ 1918ء میں حوسی لال جننگ فیکٹری (Hosilal Ginning Factory) میں مینیجر کی حیثیت سے ملازمت اختیار فرمائی۔ مگر کچھ عرصہ بعد فیکٹری کسی وجہ سے بند کردی گئی۔ اس ہی دوران ارمان صاحب نے لاہور سے طب میں سند حاصل فرمائی۔ آپ کو حکمت و طب حضرت تاج الاطباءِ پنجاب احمد دین صاحب رحمۃ اللہ علیہ نے تعلیم فرمائی۔ پھر آپ نے بالاپور میں خطہِ برار کا پہلا شفا خانہ کا افتتاح کیا جس میں آبِ رنگین اور سورج کی شعاعوں کے ذریعے مریض کا علاج کیا کرتے تھے۔ آپ نے شفا خانہ کا نام ”دواخانہِ چشم آفتاب “ رکھا۔ اس ٹیکنیک کو water therapy کہتے ہے۔ آپ ساتھ ہی ساتھ جڑی بوٹیوں کے ذریعے بھی علاج کیا کرتے اللہ تعالیٰ نے آپ کے دستِ حق پرست میں بہت شفا رکھی تھی۔ اس کے علاوہ پھر آپ نے سکھ لال، سوم لال گجراتی سیٹھ کے یہاں منیم کی حیثیت سے فرائض انجام دیے۔ ملازمت و نوکری سے بے زار ہوکر آپ نے پھر سے کپڑوں کی تجارت شروع فرمائی اور کامیاب رہے۔

بیعت و تربیت 
ارمان صاحب کو پہلے ہی سے اولیاء کرام و بزرگان دین سے محبت تھی۔ آپ بزرگان کا بے حد ادب فرمایا کرتے تھے۔ قبلہ خیرالدین مجرد ارنڈول سے پارولہ تشریف لائے تھے۔ آپ کا چرچا اطراف و جَوانِب میں ہونے لگا۔ ارمان صاحب کو بھی آپ کی قدم بوسی کرنے کی تمنا پیدا ہوئی۔ اس ہی اشتیاق کے چلتے آپ املنیر سے پارولہ مجرد سرکار کی بارگاہ میں پیدل ہی پہنچ گئے کیونکہ اس وقت موٹر سائیکل کا کوئی معقول انتظام نہیں تھا۔ ارمان صاحب ابھی خانقاہ شریف میں داخل ہوئے ہی تھے کہ مجرد سرکار نے فرمایا ” پہلے تم گھر جاؤ! پھر ملنا.“ آپ جب گھر پہنچے تو یہ دیکھ کر حیران رہ گئے کہ والدہ ماجدہ کو طاعون کی گانٹھ نکل آئی ہے جس کی وجہ سے گھر کے تمام افراد پریشان ہیں۔ آپ مجرد سرکار کی بارگاہ میں حاضر ہوئے اور اپنی والدہ ماجدہ کے لیے دعا کرنے کی التجاء کی۔ مجرد سرکار کی دعاوں سے آپ کی والدہ ماجدہ صحت یاب ہوگئی۔ پھر ارمان صاحب نے بڑی عقیدت و احترام سے بیعت ہونے کی خواہش مجرد سرکار سے عرض کی۔ مجرد سرکار نے آپ کے خلوص و عقیدت کو دیکھتے ہوئے آپ کو اپنی بیعت میں قبول فرما لیا۔ ارمان صاحب نے پیر و مرشد کی صحبت کو غنیمت جان کر خوب فیض حاصل کیا۔ کپڑوں کی دکان کے ساتھ ساتھ آپ مرشد گرامی کی بھی خوب خدمت کیا کرتے۔ بلکہ آپ مرشد کریم کی صحبت میں زیادہ رہتے اور فیض روحانی سے مالامال ہوتے تھے۔ کئی عرصہ تک آپ نے اس عمل کو جاری رکھا اور قرب الٰہی کے درجات کو پہنچ کر مقامِ عبدیت کے اعلی مقام پر فائز ہوئے۔ آپ کا جزبۂِ عشق، ریاضت و مجاہدہ میں محنت، اور شعورِ وحدانیت کو دیکھ کو سرکار خیرالدین مجرد صاحب بے حد خوش ہوئے، اور آپ کو اپنا فرزند (متبنی) قبول کیا۔ اور اس بات کا اعلان بھی کروایا۔ آپ کو ”سیّد“ لقب عطا کیا اور فرمایا کہ ”محمد معصوم میرے سیّد ہے۔“  ارمان صاحب کو کشتیوں کے مقابلے دیکھنے کا شوق تھا آپ کبھی کبھار جایا کرتے۔ اس ہی شوق کے چلتے آپ ایک مرتبہ کشتی دیکھنے گئے۔ آپ کی ملاقات وہاں ایک نوجوان پہلوان ہوئی جس کا نام عبدالرحمن خان دہلوی تھا۔ (جو آج حاجی عبدالرحمن شاہ سیلانی میاں کے نام سے مشہور ہے). ارمان صاحب نے عبدالرحمن سے اچھی شناسائی کرلی کیونکہ آپ کو جناب عبدالرحمن میں سلسلہ نقشبندیہ کا ایک نور جلوہ گر محسوس ہوا۔ جناب عبدالرحمن کا مقابلہ ایک ایسے پہلوان سے ہونا تھا جو عامل تھا اور جس نے ایک جن کو تسخیر کر رکھا تھا اس جن کے ہی سہارے وہ مقابلے جیتا تھا وہ اس علاقے کا مشہور پہلوان ہوا کرتا تھا۔ جناب عبد الرحمن اس پہلوان سے ہار گئے۔ اور یہ آپ کی پہلوانی میں پہلی ہار تھی جس کی وجہ سے آپ مایوس ہوگئے اور ایک طرف بیٹھ کر سوچ نے لگے کی یہ کوئی ایسی قوّت تھی جس کی وجہ سے وہ ہارے ہیں۔ اور کہنے لگے ورنہ کیا ”پِدّی اور پِدّی کا شوربہ“. جناب عبدالرحمن ان ہی خیالات میں غرق تھے کہ ارمان صاحب کی نظر ان پر پڑی آپ نے ان کے دل کی کیفیت معلوم کرلی۔ ارمان صاحب ان کے پاس گئے اور گفتگو کی اس بات پر راضی کیا کہ وہ ان کے ساتھ اپنے پیر و مرشد کے پاس چلے۔ جناب عبد الرحمن بھی چلنے پر راضی ہوئے۔ اور دونوں دوست ایک ساتھ ”خانقاہ خیرالدین مجرد“ کی طرف چل دیے۔ ابھی دونوں پہنچے بھی نہیں تھے کہ سرکار خیر الدین مجرد نے ان کے خیر مقدم کا انتظام پہلے سے ہی کر رکھا تھا۔  جیسے ہی دونو خانقاہ شریف میں داخل ہوئے حضرت خیرالدین مجرد نے اس نوجوان پہلوان کو اس کے نام سے پکارتے ہوئے فرمایا۔ ”آؤ۔ عبدالرحمن کیسے ہو!“ اور ان کے والدین و کاروبار کی تفصیلی خیر و عافیت دریافت کی یہ سن کر جناب عبدالرحمن دنگ رہ گئے اور بہت متاثر ہوئے سرکار مخدوم مجرد نے جناب عبدالرحمن کو کھانے اور آرام کرنے کے لیے کہا تو نوجوان نے تکلف کیا۔ پھر سرکار خیرالدین مجرد کے اسرار پر جناب عبدالرحمن ارمان صاحب کے ساتھ دستر خوان پر پہنچے تو یہ دیکھ کر مزید حیرانی ہوئی کہ دسترخوان پر موجود سارا کھانا میری (جناب عبدالرحمن کی) پسند کا ہے اور اتنی ہی مقدار میں موجود ہے جتنی میری خوراک ہے۔ (جناب عبدالرحمن جو مقدار میں کھایا کرتے تھے وہ خوراک غیر معمولی تھی) کھانے سے فارغ ہوکر جناب عبدالرحمن نے اپنا مدعا بیان کیا سرکار خیرالدین مجرد سے جیتنے کیلئے تعویذ کی درخواست کی آپ نے فرمایا جب تم کشتی کے لئے جاؤ تو اس مقابل پہلوان سے کہنا کہ ”خیرالدین نے تجھے سلام بھیجا ہے“ جناب عبد الرحمن نے  ایسا ہی کیا سلام عرض کرتے ہی وہ جن جو اس مقابل پہلوان کے تابع تھا وہ آزاد ہو گیا اور جناب عبدالرحمن نے اپنے مقابل پہلوان کو ہرا دیا اور کشتی کا مقابلہ جیت گئے۔ بہر کیف جناب عبدالرحمن نے حضرت مخدوم مجرد سے بیعت ہونے کا ارادہ ظاہر کیا آپ نے چند روز جناب عبدالرحمن کو اپنی خانقاہ رکھا اور پھر بیعت کی دولت سے نواز دیا۔  بیعت میں داخل فرمانے کے بعد سرکار مخدوم مجرد نے جناب عبدالرحمن کی تعلیم و تربیت کی ذمہ داری حضرت ارمان صاحب کے سپرد فرما دی ۔ ارمان صاحب اور جناب عبدالرحمن ساتھ ساتھ وقت گزارا کرتے اور خوب ریاضت و مجاہدہ میں مشغول رہتے۔ ایک مرتبہ دونوں پیر بھائی بوری ندی کے کنارے ذکر میں مشغول تھے اچانک سرکار خیرالدین مجرد تشریف لے آئے۔ دونوں بھائیوں کو اس قدر مشغولِ ذکر دیکھ کر آپ بہت خوش ہوئے۔ اور جناب عبدالرحمن صاحب کی اس قدر تربیت فرمانے کے لیے ارمان صاحب کو انعام کے طور پر خلافت عطا کرنے کا ارادہ ظاہر کیا۔ لیکن ارمان صاحب نے عاجزانہ طور پر ادباّ عرض کیا ”حضور میں اپنے آپ کو اس ذمہ داری کے لائق نہیں سمجھتا لہذا یہ خلافت میرے بھائی پہلوان (سیلانی میاں) کو عطا کر دیجیے۔“.ارمان صاحب کی اس درخواست پر سرکار خیرالدین مجرد نے جناب عبدالرحمن کو خلافت عطا فرمائی۔ اور لقب ”سیلانی“ عطا کیا۔ اور ساتھ ہی ارمان صاحب سے فرمایا: ”ہم تمہیں ارمان کا لقب عطا کرتے ہیں اور حکم دیتے ہیں کہ تم برار کی طرف ہجرت کرو۔“ اور سیلانی میاں بلڈانہ کی طرف ہجرت کرے گے۔ حکم ملتے ہی سرکار سیلانی فوراً بلڈانہ کے لیے روانہ ہوگئے۔ اور ارمان صاحب نے پارسی سیٹھ جو آپ کا کپڑوں کی دوکان میں ساجھے دار  تھا اس کو خط لکھا۔ کہ ” پیر و مرشد کا حکم ہے کہ میں برار ہجرت کروں۔ اس لیے دکان کی ذمہ داری ادا کرنا اب مشکل ہے۔“ خط کا جواب آیا کہ آپ دکان نیلام کر دیجئے اور جو رقم آئے اس کو برابر تقسیم کر لیجیے۔ ارمان صاحب نے ایسا ہی کیا اپنی کپڑوں کی دکان کوڑیوں کے دام نیلام کردی اور رقم کا آدھا حصہ پارسی کو ارسال فرما دیا۔ ارمان صاحب پارولہ سے ہجرت کرنے ہی والے تھے کہ آپ کے خُسر بلدار خان اور آپ کی زوجہ کے رشتے داروں نے کہا کہ ہم ہماری بیٹی کو نہیں جانے دے گے۔ مگر ارمان صاحب کی زوجہ نے فوراً جواب دیا کہ ” میں ان کی شریک حیات ہوں یہ جہاں جائے گے میں ان کے ساتھ جاؤں گی یہ جہاں رہے گی میں ان کے ساتھ رہوں گی۔“ یہ فیصلہ سن کر خسر صاحب نے اپنی بیٹی کو دعاؤں کے ساتھ روانہ کیا۔ آپ املنیر سے ریل گاڑی میں سوار ہوئے اور پارس ریلوے اسٹیشن پر اتر گئے وہاں سے پیدل ہے بستی کی طرف سفر شروع کیا۔ چلتے چلتے بالاپور کی حدوں میں داخل ہوئے اچانک آپ کے ساتھ جو سامان تھا وہ ایک مسجد کے سامنے کھل گیا۔ آپ نے اسے پیر و مرشد کا اشارہ تصور کیا اور اس ہی جگہ مقام کرنے کا ارادہ فرما لیا۔ (یہ بالاپور سے متصل علاقہ کسارکھیڑا تھا۔ اور وہ مسجد ک نام مسجدِ غوثیہ ہے جو چاول پورہ میں ہے۔ اور جہاں آپ کا سامان کھولا تھا وہاں آپ نے ذکر و ریاضت بھی کیا۔ اس لیے اس حصہ کو محفوظ کرلیا گیا تھا۔ پھر آپ کے ایک فرزند نے اس جگہ کو خرید بھی لیا تھا۔) آپ کی ملاقات شیخ عمراؤ سے ہوئی۔ شیخ عمراؤ نے آپ خیریت دریافت کی اور رکنے کی وجہ پوچھیں تو آپ نے سارا واقعہ بیان فرمایا۔ شیخ عمراؤ صاحب نے امام صاحب سے ملاقات کروائی۔ اور آپ کے رہنے کا انتظام شیخ منّو استاد کے گھر کیا گیا جو کہ مسجد کے امام تھے اور بچوں کو قرآن کا درس دیا کرتے۔ ارمان صاحب نے ذریعہ معاش تلاش کرنا شروع کیا اور ایڈورڈ پرینٹنگ کمپنی میں خزانچی کی حیثیت سے ملازمت اختیار کی۔

خلافت و سجادہ نشینی 

جب آپ پارسی کے میل میں بحیثیتِ مینیجر خدمات انجام دے رہیں تھے۔ اور آپ کی ذمہ داریوں میں سے ایک ذمہ داری یہ بھی تھی کہ آپ سوت کے سارے بقچہ وزن کرکے ریل گاڑی میں سوار کروائیں۔ ایک دن آپ اس ہی ذمہ داری کو ادا فرمانے پارس کے ریلوے اسٹیشن پر گئے تھے۔ آپ نے مزدوروں سے تمام مال کاٹے پر باری باری رکھنے کو کہا۔ جس بقچہ کا وزن ہو جاتا ارمان صاحب اس بقچہ پر اس کا وزن تحریر فرماتے۔ یہ کام چل ہی رہا تھا کہ اچانک  ڈاکیا (postman) نے آپ کو پیر و مرشد سرکار خیرالدین مجرد صاحب کا ٹیلی گرام لاکر دیا۔ سرکار خیرالدین مجرد نے آپ کو یاد فرمایا تھا اور لکھا تھا ”فوراً چلے آؤ!“۔ ارمان صاحب نے جیسے ہی خط میں پیر و مرشد کا حکم پڑھا۔ آپ نے تمام سوت کے بقچہ پر بغیر وزن کیے ہی وزن تحریر فرمانے لگے۔ مزدور یہ معاملہ دیکھ کر حیران ہوگئے کہ آج سے پہلے انہوں نے یہ عمل کبھی نہیں کیا۔ جب تمام بقچہ پر وزن تحریر کرنا ہوگیا تو آپ ریلوے اسٹیشن سے ہی پیر و مرشد کی بارگاہ میں حاضری دے نے کے لیے روانہ ہو گئے۔ ارمان صاحب کے روانہ ہونے کے بعد مزدوروں نے سارے بقچہ جب وزن کیے تو ان کا وزن وہی نکلا جو ارمان صاحب نے تحریر فرمایا تھا یہاں تک کے ایک دو گرام کا بھی فرق نہیں تھا۔ یہ آپ کی پہلی کرامت تھی جو عوام کے سامنے ظاہر ہوئی۔  

ارمان صاحب جب چوپڑا پہنچے تو بہت دیر ہو چکی تھی۔ سرکار خیرالدین مجرد پردہ فرما چکے تھے۔ سرکار خیرالدین مجرد کا وصال بروز اتوار 12 ربیع الاول 1324ھ بمطابق 6 مئی 1906ء کو ہوا۔  سرکار خیرالدین مجرد نے حضرت حاجی عبدالرحمن شاہ سیلانی میاں کے پاس ارمان صاحب کی خلافت ”خلافتِ ارمان“ بطور امانت دی تھی اور حکم فرمایا تھا کہ یہ معصوم صاحب کی امانت ہے فوراً دے دینا لہذا سیلانی میاں نے بروز پیر 18 ربیع الثانی 1324ھ بمطابق 11 جون 1906 ء کو حضرت خواجہ خیرالدین مجرد کے چہلم کے موقع پر ارمان صاحب کو آپ کی امانت سونپی یعنی خرقۂ خلافت سے سرفراز فرمایا اور خطاب ثانی عطا کیا۔  اور ساتھ ہی آپ کو خواجہ خیرالدین مجرد کا سجادہ نشین مقرر کیا اور سیلانی سرکار نے اپنی بھی جانشینی سے آپ کو نوازا کیونکہ آپ سرکار خیرالدین مجرد کے متبنی فرزند تھے۔    دستار بندی کے بعد حضرت سیلانی سرکار نے انتہائی خلوص و محبت بھرے انداز میں ارمان صاحب سے کہا کہ آپ ”حسب نسب، علم و فن اور مرتبے میں مجھ سے بڑے ہیں اور رہیں گے“ پھر فرمایا ”ایک طرف سے دلاتے ہو اور دو دو طرف سے لیتے ہو“  ( سرکار سیلانی نے ایسا اس لیے فرمائے کہ جب سرکار خیرالدین مجرد ”خلافتِ سیلانی“ ارمان صاحب کو عطا کر رہے تھے اس وقت ارمان صاحب نے عاجزانہ طور پر یہ کہا کہ ”حضور میں اپنے آپ کو اس ذمہ داری کے لائق نہیں سمجھتا لہذا یہ خلافت میرے بھائی پہلوان (سیلانی میاں) کو عطا کر دیجیے۔ اس واقعہ کو مدنظر رکھتے ہوئے سرکار سیلانی نے فرمایا کہ ”ایک طرف سے دلاتے ہو اور دو دو طرف سے لیتے ہو“).                

سجادہ نشینی و دستار بندی کے بعد ارمان صاحب نے حضرت خواجہ خیرالدین مجرد صاحب کی مزار اقدس کے بلکل سامنے داخلی دروازے کے اوپر عربی دینی مدرسہ کا قیام کیا تاکہ تعلیم قرآن کو فروغ ملے۔ اور اپنے مرید خاص حضرت مسکن شاہ ارمانی (خلیفہ حضرت غلام رسول بھولے بابا ارمانی نقشبندی) کو درسگاہ، لنگر خانہ اور مجرد سرکار کا ناظم و متولی مقرر کیا اور سختی سے ذمہ داریوں کو سنبھالنے کا حکم فرمایا۔ اور بالاپور تشریف لے آئے۔ ہر سال عرس مبارک کے موقع پر اور وقتاً فوقتاً ارمان صاحب چوپڑا زیارت کے لیے جایا کرتے اور عرس مبارک بڑی عقیدت و احترام سے منعقد کیا کرتے۔ وہاں سے بالاپور آنے کے بعد یہاں خانقاہ نقشبندیہ مجددیہ ارمانیہ میں بھی نیاز و لنگر شریف کا اہتمام کیا جاتا اور آج تک یہ عمل جاری ہے۔ اس ہی طرح سیلانی میاں کے وصال کے بعد ارمان صاحب نے اپنے مرید خاص عبداللہ خان دانش نقشبندی ارمانی کو سرکار سیلانی کی بارگاہ کا متولی مقرر کیا اور سیلانی میاں کے مرید و خلیفہ جناب خیراللہ شاہ نقشبندی کو سیلانی میاں کا جانشین مقرر کیا۔ اور اپنی بھی ذمہ داریاں انجام دیتے رہے۔

شاعر و ادیب 
ارمان صاحب نہ صرف صوفی اور طبیبِ حاذق تھے۔ بلکہ ادب و شاعری کا بھی فطری ذوق رکھتے تھے۔ آپ نے اپنا تخلص اُس ہی لقب کو بنایا جو آپ کو سرکار خیرالدین مجرد نے عطا کیا۔ ”ارمان“ آپ کا تخلص تھا۔

ارمان صاحب کی ازواج 

 حضرتِ سلیم بی بنت بلدار خان
 حضرتِ امراؤ بی
 حضرتِ ملام بی

حضرت مسکین شاہ صاحب رحمۃ اللہ علیہ فرماتے ہیں کہ ”ارمان صاحب کا پہلا نکاح سلیم بی کے ساتھ رواج کے مطابق گھر کے بڑوں نے کروایا تھا۔ حضرتِ سلیم بی کے وصال کے بعد سرکار خیرالدین مجرد نے ارمان صاحب کا دوسرا نکاح حضرتِ اُمراؤ بی سے کروایا۔ اور تیسرا نکاح حضرتِ ملام بی کے ساتھ، سیلانی  سرکار کے حکم پر ہوا۔“آپ کی تیوں ازواج کی قبریں بالاپور میں ہی ہے۔ دو قبریں قبرستان میں ہے جن کا نشان اوجھل ہوگیا اور ایک مزار درگاہ شریف پر ہی ارمان صاحب کی مزار کے قریب احاطہ میں ہے۔ تینوں خواتین نیک پاک دامن اور شوہر کی فرمانبرداری کرنے والی تھی۔

ارمان صاحب کے فرزند و دختران 
آپ کے سات فرزندِ حقیقی ہے و ایک متبنی اور دو دختران ہے۔ ترتیب دیل میں کچھ اس طرح ہے۔

فرزندگان 

 محمد شرف الدین لقب عبد الغفور (حضرتِ سلیم بی کے بطن مبارک سے) (مزار املنیر ضلع جلگاؤں، وصال 1 فروری 1978).
 محمد رکن الدین لقب صابر (حضرتِ امراؤ بی کے بطن مبارک سے) (مزار من ماڑ، وصال 11  محرم بمطابق 4 جون 1963).
 محمد عین الدین لقب حکیم علی /عارف علی (حضرتِ امراؤ بی کے بطن مبارک سے) (مزار کسارکھیڑا بالاپور)
 محمد امین الدین لقب فقیرا (حضرتِ ملام بی کے بطن مبارک سے)(مزار کسارکھیڑا قبرستان، بالاپور 2006)
 محمد قطب الدین لقب حسرت (حضرتِ ملام بی کے بطن مبارک سے)(مزار آکولہ قبرستان)
 محمد نجم الدین تدین (حضرتِ ملام بی کے بطن مبارک سے)(مزار قبرستان، بھساول)
 ایڈووکیٹ محمد شمش الدین لقب اعجاز (حضرتِ ملام بی کے بطن مبارک سے)(مزار قبرستان، بھساول)
 فرزند متبنی طیب شاہ لقب چراغ علی (مزار غازی پور قبرستان، غازی پورہ مسجد کے احاطہ میں بالاپور ضلع آکولہ)

دختران 
آپ کی دو دختران ہے۔ 

 حضرتِ زیتون بی بنت محمد معصوم ارمان (حضرتِ امراؤ بی کے بطن مبارک سے) ارمان صاحب کی پہلی شہزادی کا بچپن ہی میں انتقال ہوگیا تھا۔ 
 حضرتِ رحمت بی جو شیگاؤں میں ہے۔

وصال 
ارمان صاحب کا وصال بروز پیر 5 ذی الحجہ 1377ھ بمطابق 23 جون 1958ء کو گلزار مسجد کے پیچھے اپنے ذاتی کاشانہ مبارک (شہر بالاپور ضلع آکولہ مہاراشٹر) کے حجرے خاص میں ہوا۔

سجادگانِ مسند 
  سجادہ نشین اوّل - حضرت عبدالغفور ابدال المعروف شرف الدین نقشبندی مجددی رحمۃ اللہ علیہ

 سجادہ نشین دوّم - حضرت محمد عین الدین عارف علی نقشبندی مجددی رحمۃ اللہ علیہ

 سجادہ نشین سوّم - حضرت محمد سلیم الدین صادق ارمانی نقشبندی مجددی رحمۃ اللہ علیہ

 سجادہ نشین چہارّم - حضرت محمد ملنگ معصوم ارمانی نقشبندی مجددی رحمۃ اللہ علیہ

 سجادہ نشین پنجم - حضرت عین الدین پرواز صادقی ارمانی نقشبندی مجددی قدس سرہُ (موجودہ سجادہ نشین آستانہ عالیہ نقشبندیہ مجددیہ ارمانیہ، بالاپور ضلع آکولہ مہاراشٹرا الہند اپنی ذمہداریاں انجام دے رہے ہیں)

حوالاجات